偈一百二十首  其七○
作者：釋懷深
朝代：宋

paragraphs: 趙州住院二十年，折脚禪床欠一邊。
灰頭土面半饑餓，苦澀家風今古傳。
翻笑今人做長老，恰似官人問職田。
職田多，我便去，免見鉢盂無著處。
職田少，我不去，生怕沒鹽兼沒醋。
禪門難得好兒孫，正眼近來如掃土。
慧林首座久韜藏，箇中果熟自然香。
大海釣魚拚得失，空船歸去也無妨。